Kulezizalwane zeZimbabwe Ezingafuni Ukuya Ekhaya Ngesikhathi Sekhefu leKhisimusi
“Mina vele angiqumi kuleliyana ilizwe, vele lona nje nga liyavalwa, ngeke ngithenge itikiti lami lendizamtshina ngilanda indlala.  Abantu bakithi bayadubeka so ngiyebabona belambile no mani angeke, ilizwe lethu selifile ngezihwaba ezibusayo, kuzekubenini sidubeka shuwa.”
LONDON — Ezinye izizalwane ZeZimbabwe ezihlala kwele Bhilithane zithi lonyaka zimadolonzima ngokuthi ziyedlalela ikhefu leKhisimusi lezihlobo labangane ekhaya ngenxa yesimo somnotho esibi lokuswelekala kwempahla etshiyeneyo elizweni. Isikhathi seKhisimusi yisikhathi semuli lapho izihlobo labangane abathi gwaqa, kudliwa, kujabulwa, kugidwa njalo kuhlangabezwa lomnyaka omutsha. Kodwa abanye abantu abadabuka eZimbabwe bathi kabayi ekhaya lonyaka. UNkosazana Bonisile Moyo ngomunye othi akuselalutho eZimbabwe. “Mina vele angiqumi kuleliyana ilizwe, vele lona nje nga liyavalwa, ngeke ngithenge itikiti lami lendizamtshina ngilanda indlala. Abantu bakithi bayadubeka so ngiyebabona belambile no mani angeke, ilizwe lethu selifile ngezihwaba ezibusayo, kuzekubenini sidubeka shuwa.” UNkosazana Ellen Sibanda uthi abantu bangalahli izihlobo zabo ngenxa yesimo esibi somnotho eZimbabwe. “Ekhaya kusekhaya, ngikhuluma nje sengibhukhile itikiti emavikini amabili azayo ngiyahamba, akutshintshi ekhaya lapha kusekhaya. Ngifuna ukuhamba ngiyedlala iKhisimusi lezihlobo zami ngeke ngize ngidlalele iKhisimusi egangeni, ngoba lapha esikhona kusegangeni asikho kithi, lapho esizalwa khona kumele sihambe singakulahli, singabaleki elizweni ngokuthi kuyadutshekwa, udubo vele lukhona, kodwa ikhaya likhaya. Sifuna ukuyalima, sibone abazali bethu, izihlobo labangane.” Kodwa uMnu. Kay Mlilo kavumelani lokukhulunywa nguMaSibanda. “Mina lonyaka ngeke ngenelise ukuya ekhaya ngesizatho sokuthi izinto zingani azikahlangani kahle ekhaya laphana ikakhulu ezintweni ezishotayo okufana lama fuel. Nxa ususekhaya ucine usustuck ungasela fuel ngoba lase mashop kuthiwa izinto ziyadula so kuyabe kufune ukuthi ma uhamba, uhambe ulemali enengi mpela ngoba labantu bayabe bekhangelele wena kodwa amaprices nawo angani akhuphukile.” UMnu. Thulani Mahlangu uthi umoya wakhe uyavuma ukuthi ayekhaya ayebona izihlobo zakhe. “Nango uDecember sefikile, selimathunzi, sesiphindela emakhaya, inhliziyo ayisekho lapha, umoya wami awusekho lapha sukontuthu ziyathunqa koBulawayo. Yebo kulodubo ekhaya kodwa ngeke ngivumele udubo ukuthi lungehlukanisane lezihlobo zami, sengipakitsha sengisiya bona umama, ugogo, lezihlobo zami, ngisendleleni lapho, noma kanjani.” Ngemva kokugenqulwa kombuso kaMnu. Robert Mugabe ngomnyaka odlulileyo, inengi lezizalwane zeZimbabwe elaselihlale isikhathi eside kwele Bhilithane lingayanga ekhaya, lehla ngobunengi balo lisiyabona okwenzakala elizweni.